Από την έντυπη έκδοση

Της Τέτης Ηγουμενίδη

tigoum@naftemporiki.gr

Αυξήσεις στις αποδοχές τους εξασφάλισαν οι εργαζόμενοι στην ΕΥΔΑΠ μέσω της Συμπληρωματικής Σύμβασης Εργασίας που υπεγράφη μεταξύ της διοίκησης της επιχείρησης και της Ομοσπονδίας των εργαζομένων (ΟΜΕ ΕΥΔΑΠ).

Σύμφωνα με την ΟΜΕ ΕΥΔΑΠ, με τη Συμπληρωματική αυτή Σύμβαση 2018 - 2021 επιτυγχάνονται τα εξής:

Ενσωματώνεται η ΑΤΑ στους βασικούς μισθούς, ικανοποιώντας ένα αίτημα δεκαετιών των εργαζομένων.

Αυξάνεται ο κατώτατος μισθός από 1.1.2019 των υπαλλήλων στα 970,05 ευρώ από 651,24 ευρώ και το ημερομίσθιο των εργατοτεχνιτών για την ΕΤ2 στα 31,86 (955,8) ευρώ από 21,32 (639,6) ευρώ και για την ΕΤ1 στα 32,78 (983,3) ευρώ από 22,07 (662,1) ευρώ όπως ίσχυαν έως σήμερα.

Με την ενσωμάτωση αυξάνονται οι βασικοί μισθοί και βελτιώνονται οι συνολικές αποδοχές των εργαζομένων με ορίζοντα τριετίας. Βάσει πληροφοριών, καθώς επίσημη ανακοίνωση από τη διοίκηση της ΕΥΔΑΠ δεν υπήρξε, τουλάχιστον μέχρι αργά το απόγευμα χθες, σε ορίζοντα τριετίας οι μισθοί των περίπου 2.251 εργαζομένων της επιχείρησης θα επανέλθουν σταδιακά στο προμνημονιακό επίπεδο.

Προσαυξάνεται το εφάπαξ που θα καταβληθεί σε όλους.

Διατηρούνται όλα τα κεκτημένα δικαιώματα, ενώ σύμφωνα πάντα με την Ομοσπονδία η ρητή κατάργηση του μισθολογικού κόστους δίνει περιθώρια για περαιτέρω συνδικαλιστικές διεκδικήσεις και ανάκτηση οικονομικών απωλειών.

Η Συμπληρωματική Συλλογική Σύμβαση Εργασίας (η ισχύς της οποίας ξεκινάει από 1-1-2019 έως και 30-4-2021) δεν υπεγράφη από τον πρόεδρο της Ομοσπονδίας Γιώργο Σινιώρη, ο οποίος διαφώνησε με το περιεχόμενό της, αλλά από την αντιπρόεδρο Μαίρη Λιάπη. Σύμφωνα με τη συνδικαλιστική παράταξη που ανήκει ο πρόεδρος της ΟΜΕ ΕΥΔΑΠ, ο εφαρμοστικός νόμος 4024/2011 βάσει του οποίου έγιναν οι περικοπές μισθών στην ΕΥΔΑΠ δεν ισχύει από 1/1/2019 και ως εκ τούτου θα έπρεπε οι μισθοί να επιστρέψουν άμεσα στο προ των μνημονίων επίπεδο.

Σημειώνεται ότι η ΕΥΔΑΠ είναι μια κερδοφόρα επιχείρηση, ενώ έπειτα από την πληρωμή των χρεών του Δημοσίου το 2013 (μέσω καταβολής μετρητών και συμψηφισμών) εν όψει, τότε, μνημονιακής υποχρέωσης για την πώλησή της, σήμερα έχει μηδενικό δανεισμό. Το 2011 οι βραχυπρόθεσμες δανειακές της υποχρεώσεις ήταν 201,6 εκατ. ευρώ.

Βάσει των επίσημων στοιχείων της το 2011 το σύνολο των αμοιβών και εξόδων του προσωπικού της ΕΥΔΑΠ ήταν 165,2 εκατ. ευρώ, ενώ το 2017, 128,2 εκατ. ευρώ.

Σύμφωνα με τα τελευταία δημοσιοποιημένα αποτελέσματά της, για το α’ 6μηνο 2018, ο κύκλος εργασιών ήταν 153,4 εκατ. ευρώ έναντι 151,7 εκατ. ευρώ το αντίστοιχο εξάμηνο του 2017, τα καθαρά κέρδη 17,9 εκατ. ευρώ από 11,8 εκατ. ευρώ, ενώ τα ταμειακά της διαθέσιμα ήταν 322 εκατ. ευρώ.